Rapport til Europa-Parlamentet og Rådet

om anvendelsen af forordning (EU) nr. 260/2012 om tekniske og forretningsmæssige krav til kreditoverførsler og direkte debiteringer i euro og om ændring af forordning (EF) nr. 924/2009

1.Indledning og resumé

Forordning (EU) nr. 260/2012 om tekniske og forretningsmæssige krav til kreditoverførsler og direkte debiteringer i euro og om ændring af forordning (EF) nr. 924/2009, også kaldet "forordningen om det fælles eurobetalingsområde/SEPA-forordningen" eller "SEPA-slutdatoforordningen", blev vedtaget i 2012 og har været et vigtigt skridt fremad med hensyn til at sikre, at det indre marked fungerer tilfredsstillende, gennem et integreret marked for elektroniske betalinger i euro uden sondring mellem indenlandske og grænseoverskridende betalinger.

Ifølge forordningen var den 1. februar 2014 slutdatoen for omstillingen i euroområdet. En måned før den oprindelige slutdato for omstillingen blev slutdatoen udskudt med seks måneder til den 1. august 2014 for at tage højde for forsinkelser i forskellige medlemsstaters omstilling til SEPA. Denne udskydelse på seks måneder var tilstrækkelig til at sikre en glidende overgang fra de traditionelle kreditoverførsler og direkte debiteringer i euro til SEPA-ordningen for kreditoverførsler (SCT) og direkte debiteringer (SDD).

De medlemsstater, som ikke er omfattet af euroområdet, skulle omstille til SCT og SDD inden den 31. oktober 2016.

I henhold til artikel 15 i SEPA-forordningen skal Kommissionen forelægge en rapport om anvendelsen af forordningen: "Senest den 1. februar 2017 forelægger Kommissionen Europa-Parlamentet, Rådet, Det Europæiske Økonomiske og Sociale Udvalg, ECB og EBA en rapport om anvendelsen af denne forordning som, hvis det er hensigtsmæssigt, ledsages af et forslag."

Den 15. december sendte Kommissionen medlemsstaterne et spørgeskema, som skulle besvares senest den 31. januar 2017, om en række spørgsmål om anvendelsen af forordningen, såsom omstillingen fra traditionelle kreditoverførsler og direkte debiteringer til SCT og SDD for hver enkelt medlemsstat, medlemsstaternes anvendelse af løsningsmodeller, myndigheder, som er udpeget for at sikre overholdelse af forordningen, og deres beføjelser eller de problemer, der muligvis stadig opleves i EU med gennemførelsen af forordningen.

Medlemsstaternes svar dannede grundlag for denne rapport om gennemførelsen.

Rapporten er også blevet forelagt og drøftet i EU's forum for de nationale SEPA-koordinationsudvalg den 21. april 2017. Dette forum er en ekspertgruppe under Kommissionen, som har til opgave at overvåge gennemførelsen af​SEPA i hele EU.

Rapporten konkluderer, at SEPA-forordningen generelt anvendes korrekt i hele EU. Der er i øjeblikket ikke behov for et opfølgende lovgivningsforslag. Medlemsstaterne har behandlet de meget få og velkendte problemer (IBAN-diskrimination og de kompetente myndigheders kompetence), og løsningerne bør overvåges nøje. Det vigtigste problem, der skal overvåges nøje, er betalingsmodtageres IBAN-diskrimination (hvor de kræver, at betalere skal betale fra en konto i et bestemt land, hvilket er i strid med forordningens artikel 9), hvor antallet af sager er faldet, men der stadig kunne dukke nye op.

SEPA-projektet blev ikke afsluttet med fuld omstilling til SEPA's SCT- og SDD-standarder. Det er stadig i gang med initiativer, som bidrager til opbygningen af det fælles eurobetalingsområde, herunder f.eks. "SCT inst", som er et europæisk projekt for straksbetalinger i euro, som vil blive iværksat i november 2017, eller "Mobile Proxy Forum", som har til formål at sammenkoble peer-to-peer-mobilbetalingsløsninger i hele EU, projekter støttet af Euro Retail Payments Board, hvor Den Europæiske Centralbank er formand, og Kommissionen er observatør.

2.Medlemsstaternes indberetning

2.1.Omstilling til kreditoverførsler og direkte debiteringer under SEPA-ordningen

Nedenstående tal er blevet indberettet af medlemsstaterne og afspejler status pr. december 2016 i brugen af SEPA-instrumenter i stedet for de traditionelle kreditoverførsler og direkte debiteringer, der blev brugt før. Tallene viser, at næsten alle kreditoverførsler og direkte debiteringer i euro i EU nu behandles i overensstemmelse med SCT- og SDD-standarderne (tabel 1 og 2). Der er stadig noget at gøre, før fuld overholdelse er en realitet i nogle få medlemsstater uden for euroområdet, for hvilke fristen for omstilling var den 31. oktober 2016.

Med hensyn til SDD besluttede nogle medlemsstater at indstille brugen af de traditionelle direkte debiteringer og vælge løsninger, som kombinerer SEPA-kreditoverførsler og e-fakturering. I disse tilfælde kan betalingstjenesteudbyderne stadig tilbyde direkte debiteringer under SEPA-ordningen nationalt, men det vil hovedsageligt blive anvendt i grænseoverskridende transaktioner og ikke i nationale transaktioner mere, og primært i forhold til virksomheder, som skal bruge dem i deres grænseoverskridende aktiviteter. Disse lande er alle markeret "ikke relevant" i tabel 2, 5 og 6, selv om de muligvis anvender SDD i meget begrænsede tilfælde.